Die Aanbidding deur die Wyses of Aanbidding deur die Konings is die naam wat tradisioneel in kuns aan die onderwerp gegee word, en waarin die Bybelse Magi (voorgestel as konings, veral in die Weste) nadat hulle Jesus gevind het deur die Ster van Betlehem te volg, geskenke van goud, wierook en mirre voor Hom lê en die Jesuskind aanbid. Dit word weergegee in die Bybel in Matteus 2:11, 2:12 en 2:13: "En hulle het in die huis gegaan en die Kindjie by Maria, sy moeder, gevind en neergeval en Hom hulde bewys. Daarop maak hulle hul skatte oop en bring vir Hom geskenke: goud en wierook en mirre. En omdat hulle in 'n droom 'n goddelike waarskuwing ontvang het om nie na Herodes terug te keer nie, het hulle met 'n ander pad na hul land teruggegaan. En toe hulle teruggegaan het, verskyn daar 'n engel van die HERE in 'n droom aan Josef en sê: Staan op, neem die Kindjie en sy moeder en vlug na Egipte, en bly daar totdat ek jou sê; want Herodes gaan die Kindjie soek om Hom dood te maak".
Die toneel bevat ook 'n redelike groot verskeidenheid diere: die os en esel van die geboortetoneel kom meestal voor, maar ook die perde, kamele, honde en valke van die konings en hul familie, en soms ander diere, soos voëls in die balke van die stal. Van die 15de eeu af is die aanbidding deur die Wyses dikwels geïntegreer met die Aanbidding deur die Herders uit die verhaal in die Evangelie van Lukas (2: 8-20), synde 'n geleentheid te wees om nog meer menslike diversiteit deel te maak van die komposisie; in sommige komposisies (byvoorbeeld triptieke) word die twee tonele gekontrasteer of as komplementêre tonele van die sentrale toneel geteken, synde gewoonlik 'n geboortetoneel.
Die aanbidding deur die Wyses by die krip is die gebruiklike onderwerp, maar die Wyses se aankoms, wat die Optog van die Wyses genoem word, word dikwels op die agtergrond van 'n geboortetoneel (gewoonlik in Bisantynse ikone), of as 'n aparte onderwerp, byvoorbeeld in die Magi-kapel-fresko's deur Benozzo Gozzoli in die Palazzo Medici Riccardi, Florence, getoon. Ander onderwerpe sluit in die Reis van die Wyses, waar hulle en somtyds hul gevolg die enigste figure is. Die Wyses word gewoonlik getoon waar hulle die Ster van Bethlehem volg; daar bestaan tog ook relatief ongewone tonele van hul ontmoeting met Herodes asook die Droom van die Wyses.
Die nut van die onderwerp vir die Kerk en die tegniese uitdagings daaraan verbonde het die aanbidding deur die Wyses tot 'n gunsteling onderwerp van Christelike kuns verhef in die medium van hoofsaaklik skilderkuns, maar ook beeldhouwerk en selfs musiek (soos in Gian-Carlo Menotti se opera Amahl and the Night Visitors).